送顧處士歌
作者：皎然
朝代：唐

paragraphs: 吳門顧子予早聞，風貌真古誰似君。
人中黃憲與顏子，物表孤高將片雲。
性背時人高且逸，平生好古無儔匹。
醉書在篋稱絕倫，神畫開廚怕飛出。
謝氏檀郎亦可儔，道情還似我家流。
安貧日日讀書坐，不見將名干五侯。
知君別業長洲外，欲行秋田循畎澮。
門前便取觳觫乘，腰上還將鹿盧佩。
禪子有情非世情，御荈貢餘聊贈行。
滿道喧喧遇君別，爭窺玉潤與冰清。